“ออลล่า” จ่อเทรด SET พ.ย.นี้ หวังระดมทุนขยายคลังสินค้า-โรงงาน
"ออลล่า" หรือ ALLA ผู้ผลิต จำหน่ายและติดตั้งอุปกรณ์ขนถ่ายวัสดุที่ใช้ในโรงงานอุตสาหกรรมเสนอขาย IPO 150 ล้านหุ้น จ่อเทรด SET พ.ย.นี้ หวังระดมทุนขยายคลังสินค้า-โรงงาน
29 ก.ย. 2559

นายธวัชชัย วรวรรณธนะชัย กรรมการผู้จัดการ บริษัท แอดไวเซอรี่ พลัส จำกัด ในฐานะที่ปรึกษาทางการเงินของบริษัทออลล่า จำกัด (มหาชน) หรือ ALLA เปิดเผยว่า บริษัทในฐานะที่ปรึกษาทางเงิน และบมจ.ออลล่า มีความพร้อมอย่างมากในการเข้าจดทะเบียนในตลาดหลักทรัพย์แห่งประเทศไทย (SET) หลังจากที่สำนักงานคณะกรรมการกำกับหลักทรัพย์ และตลาดหลักทรัพย์ (ก.ล.ต.) ได้นับหนึ่งไฟลิ่งของ ALLA เป็นที่เรียบร้อยแล้ว โดยจะเสนอขายหุ้น IPO จำนวน 150 ล้านหุ้น มูลค่าที่ตราไว้ 0.50 บาท โดยบริษัทคาดว่า ALLA จะสามารถเข้าทำการซื้อขายในตลาดหลักทรัพย์แห่งประเทศไทยได้ภายในเดือนพฤศจิกายน 59
โดยภายหลังจากการเสนอขายหุ้นในครั้งนี้บริษัทจะมีทุนจดทะเบียนชำระแล้วเป็น 300 ล้านบาท แบ่งเป็นหุ้นสามัญจำนวน 600 ล้านหุ้น มูลค่าที่ตราไว้หุ้นละ 0.50 บาท รวมถึงบริษัทมีบริษัทย่อย 1 บริษัท คือ บริษัท ออนวัลล่า จำกัด โดยบริษัทถือหุ้นในบริษัทย่อยคิดเป็นร้อยละ 100 ของทุนจดทะเบียน และเรียกชำระแล้ว
ทั้งนี้ ALLA มีแผนที่จะใช้เงินจากการระดมทุนในการขยายคลังสินค้าและโรงงาน รวมถึงขยายกิจการโดยการจัดตั้งบริษัทร่วมในประเทศอินโดนีเซีย
“จากการทำงานที่ผ่านมาจนปัจจุบันก.ล.ต.ได้นับหนึ่งไฟลิ่งแล้วนั้น ถือว่าทุกระบวนการของ ALLA เป็นไปตามแผนการที่วางไว้ และเรามีความพร้อมในทุกด้านในการเดินหน้ากระบวนการต่อๆ ไปในการเข้าจดทะเบียนในตลาดหลักทรัพย์ฯ และด้วยทีมผู้บริหารของ ALLA ที่ล้วนแล้วแต่มีความสามารถ และมีวิสัยทัศน์ รวมถึงความมุ่งมั่นในการพัฒนาธุรกิจ ทำให้เราเชื่อว่า ALLA จะเป็นหุ้นอีกหนึ่งบริษัทที่ได้รับความสนใจจากนักลงทุน”นายธวัชชัย กล่าว
ด้านนายองอาจ ปัณฑุยากร กรรมการผู้จัดการ ALLA ปิดเผยว่า บริษัทมีความพร้อมเป็นอย่างยิ่งในการเข้าจดทะเบียนในตลาดหลักทรัพย์แห่งประเทศไทย (SET) ทั้งในด้านของการทำงานร่วมกับที่ปรึกษาทางการเงิน รวมถึงทีมผู้บริหาร และบุคลากรที่พร้อมจะเข้าเป็นบริษัทจดทะเบียนในตลาดหลักทรัพย์ฯ โดยบริษัทเป็นผู้ผลิต จำหน่าย และติดตั้งเครนและรอกไฟฟ้า (Crane and Hoist) และเป็นผู้นำเข้า และจำหน่าย พร้อมติดตั้ง สะพานปรับระดับ (Loading Dock Leveler) ประตูอุตสาหกรรม (Industrial Door) ม่านริ้วพีวีซี (PVC Strip Curtain) และม่านตัดอากาศ (Air Curtain) รวมถึงการให้บริการหลังการขาย เช่น งานซ่อม งานเปลี่ยนอะไหล่ งานบำรุงรักษาเชิงป้องกัน (Preventive Maintenance) และบริการศูนย์ฝึกอบรมผู้ใช้เครน โดยมีกลุ่มลูกค้าในธุรกิจ และอุตสาหกรรมที่หลากหลายเช่น กลุ่มผู้รับเหมาก่อสร้าง กลุ่มผู้ประกอบการโรงไฟฟ้า และธุรกิจต่างๆ เป็นต้น
“เรามีความพร้อมในทุกด้าน และหลังจากนี้การทำงานร่วมกับทุกภาคส่วนจะเข้มข้นมากขึ้น ซึ่งเราเองมีความยินดีที่กระบวนการต่างๆ ที่ผ่านมาเป็นไปตามแผนที่ได้วางไว้ และเราหวังว่าบริษัทจะได้รับการตอบรับที่ดีจากนักลงทุน โดยบริษัทมีความมุ่งมั่นที่จะขยายธุรกิจ และสร้างการเติบโตให้กับบริษัท เพื่อสร้างผลตอบแทนที่ดีให้กับผู้ถือหุ้นในอนาคต”นายองอาจ กล่าว
สำหรับผลการดำเนินงานของบริษัทในช่วง 3 ปีย้อนหลัง (ตั้งแต่ปี 56-58) มีรายได้จากการขายและบริการรวมปี 56 จำนวน 924.10 ล้านบาท กำไรสุทธิ 189.90 ล้านบาท ส่วนปี 57 มีรายได้จากการขายและบริการรวม 1.06 พันล้านบาท กำไรสุทธิ 173.00 ล้านบาท และปี 58 มีรายได้จากการขายและบริการรวม 870.27 ล้านบาท กำไรสุทธิ 100.62 ล้านบาท ในขณะที่รายได้จากการขายและบริการรวมของช่วง 6 เดือนแรกของปี 59 อยู่ที่ 292.03 ล้านบาท และมีกำไรสุทธิอยู่ที่ 28.89 ล้านบาท
นายนิมิต วงศ์จริยกุล กรรมการบริหาร บริษัทหลักทรัพย์โนมูระ พัฒนสิน จำกัด (มหาชน) หรือ บล.โนมูระ พัฒนสิน แกนนำการจัดจำหน่ายและรับประกันการจัดจำหน่ายหุ้นสามัญเพิ่มทุนให้กับ ALLA เปิดเผยว่า ALLA มีแผนที่จะเดินสายนำเสนอข้อมูลบริษัทแก่นักลงทุน (โรดโชว์) โดยมีเป้าหมายพบและให้ข้อมูลกับนักลงทุน 4 จังหวัด ได้แก่ ขอนแก่น เชียงใหม่ หาดใหญ่ และกรุงเทพฯ โดยเชื่อว่า ALLA จะได้รับกระแสตอบรับที่ดีจากนักลงทุนด้วยทีมงานผู้บริหารที่มีความเชี่ยวชาญ และประสบการณ์ในการเป็นผู้ผลิต จำหน่ายและติดตั้งอุปกรณ์ขนถ่ายวัสดุที่ใช้ในโรงงานอุตสาหกรรม ซึ่งเป็นธุรกิจที่มีโอกาสขยายตัวตามความต้องการที่เพิ่มสูงขึ้นในอนาคต
“เรามีความเชื่อมั่นว่านักลงทุนจะให้การตอบรับที่ดีกับ ALLA เนื่องจากเป็นบริษัทที่มีศักยภาพในการเติบโตในอนาคต ซึ่งการเดินทางโรดโชว์ในครั้งนี้จะทำให้นักลงทุนได้เห็นถึงลักษณะของการประกอบธุรกิจ และจุดเด่นของ ALLA ซึ่งจะทำให้นักลงทุนได้ทราบถึงข้อมูล และเห็นถึงความสามารถในการดำเนินธุรกิจของ ALLA และวิสัยทัศน์ในการบริหารงานของผู้บริหารอีกด้วย”นายนิมิต กล่าว